Raul Uollenberg, suedezi që shpëtoi hebrejtë dhe fati i tij
Në vitin 1945, kur trupat sovjetike morën Budapestin, bamirësi u arrestua dhe nuk u pa më
Këtë muaj ai do të kishte mbushur 97 vjeç dhe me rastin përvjetorit të lindjes, Fondacioni Ndërkombëtar Raoul Wallenberg i bëri përsëri thirrje zyrtarëve rusë të bëjnë publike dokumentet që mund të zbardhin fatin e tij. Shumë nga njerëzit në të shtatëdhjetat ose tetëdhjetat që u mblodhën ditët e fundit në zyrat e fondacionit Wallenberg në Manhatan, kaluan nëpër terrorin nazist në Hungari. Të gjithë ata i janë mirënjohës një njeriu të vetëm për jetën e tyre, suedezit Raoul Wallenberg i cili administronte degën e Budapestit të agjencisë amerikane Komisioni për Refugjatët e Luftës. Sipas këtyre dëshmitarëve, gjatë 6 viteve të tij në Hungari në vitin 1944, Wallenberg-u ndërhyri me guxim dhe pa bujë për të shpëtuar hebrejtë e destinuar drejt kampeve të përqendrimit duke u dhënë atyre letërnjoftimi suedeze fallso madje edhe kur aty pranë kishte trupa naziste apo trupa fashiste hungareze. Njerëzit e shpëtuar strehoheshin pastaj në ndërtesa të sigurta në të cilat Wallenberg-u vendoste tabela me mbishkrime si “Bibliotekë Suedeze”, për të treguar se ndërtesa kishte status diplomatik. Kayla Kaufman, e cila sot është stërgjyshe, ishte ndër këta njerëz fatlumë që shpëtuan. Ajo u shpëtua bashkë me prindërit dhe tre motra e vëllezër. Zonja Kaufman nuk e takoi ndonjëherë Wallenberg-un, por thotë se i ati shpëtoi në sajë të tij përndryshe do të kishte përfunduar në kampet e përqendrimit. Wallenberg-u, i cili vetë ishte i krishterë, e mbijetoi nazizmin por u arrestua nën akuzën se ishte agjent amerikan kur trupat ruse morën Budapestin në janar 1945. Dymbëdhjet vjet më pas, zyrtarët sovjetikë publikuan një dokument ku thuhej se Wallenberg-u kishte vdekur nga shkaqe natyrore në një burg të Moskës më 1947. Por sipas disa njoftimeve, mund të kuptohet se ai jetoi pas atij viti dhe prandaj mund të jetë ekzekutuar. Prandaj, Fondacioni dhe të mbnijetuarit vazhdojnë t’i kërkojnë udhëheqësve rusë të lejojnë dëshmitarët të flasin dhe të publikojnë të gjithë dokumentet që lidhen me Wallenberg-un. Për këtë qëllim, të mbijetuarit që banojnë në Nju Jork, u mblodhën në Manhatan me rastin e 97-vjetorit të ditëlindjes së Raoul Wallenberg-ut. Ata vunë nënshkrimet mbi një poster për fushatë botëroren "100,000 emra për 100,000 jetë," me synimin për zbardhjen e fatit të Wallenberg-ut. Kërkesa do t’i dorëzohet Presidentit të Rusisë, Dmitry Medvedev. //ii